b'\n_START_ARTICLE_\nGilbert Perreault\n_START_SECTION_\nUra\n_START_PARAGRAPH_\nEnnen ammattilaisuraansa Perreault pelasi vuosina 1967\xe2\x80\x931970 kolme kautta Montreal Junior Canadiensissa Ontario Hockey Associationissa (OHA). H\xc3\xa4n oli toisella OHA-kaudellaan 97:ll\xc3\xa4 tehopisteell\xc3\xa4\xc3\xa4n (37 maalia ja 60 sy\xc3\xb6tt\xc3\xb6pistett\xc3\xa4) seuransa toiseksi paras pistemies R\xc3\xa9jean Houlen j\xc3\xa4lkeen ja kolmannella ja viimeisell\xc3\xa4 OHA-kaudellaan seuransa paras pistemies 121:ll\xc3\xa4 runkosarjapisteell\xc3\xa4 (51 maalia ja 70 sy\xc3\xb6tt\xc3\xb6pistett\xc3\xa4). Vuosina 1969 ja 1970 h\xc3\xa4n oli voittamassa Canadiensissa OHA:n ja Memorial Cupin mestaruutta (Kanadan juniorimestaruus) ja samoina vuosina h\xc3\xa4net nimettiin OHA:n ensimm\xc3\xa4iseen t\xc3\xa4hdist\xc3\xb6kent\xc3\xa4lliseen. Lis\xc3\xa4ksi h\xc3\xa4net palkittiin vuonna 1970 Tilson Trophylla OHA:n arvokkaimpana pelaajana. NHL-varauksen Perreault sai vuonna 1970 laajennusjoukkue Buffalo Sabresin varattua h\xc3\xa4net koko varaustilaisuuden ykk\xc3\xb6svarauksena._NEWLINE_Perreault aloitti NHL-uransa syksyll\xc3\xa4 1970 pelaten ensimm\xc3\xa4isen liigaottelunsa Sabresin paidassa 10. lokakuuta. Ensimm\xc3\xa4isell\xc3\xa4 NHL-kaudellaan h\xc3\xa4n teki jaettuun kuudenteen sijaan liigan maalip\xc3\xb6rssiss\xc3\xa4 oikeuttaneet 38 maalia ja antoi 34 maaliin johtanutta sy\xc3\xb6tt\xc3\xb6\xc3\xa4, yhteens\xc3\xa4 72 tehopistett\xc3\xa4, ollen n\xc3\xa4in seuransa paras pistemies. Kauden j\xc3\xa4lkeen h\xc3\xa4net palkittiin Calder Memorial Trophylla NHL:n vuoden tulokkaana. H\xc3\xa4n voitti urallaan vuoden tulokkaan palkinnon j\xc3\xa4lkeen viel\xc3\xa4 yhden muun NHL-palkinnon, herrasmiespelaajan Lady Byng Trophyn vuonna 1973.  _NEWLINE_Perreault jatkoi Sabresissa vuoteen 1986 eli koko NHL-uransa loppuun asti. H\xc3\xa4n oli seuran paras pistemies yhteens\xc3\xa4 kahdellatoista kaudella (1971\xe2\x80\x931972 jaettu k\xc3\xa4rkisija Rick Martinin kanssa), parhaimmillaan 113:lla runkosarjapisteell\xc3\xa4 (44 maalia ja 69 sy\xc3\xb6tt\xc3\xb6pistett\xc3\xa4), mihin h\xc3\xa4n pystyi kaudella 1975\xe2\x80\x931976. Maalip\xc3\xb6rssiss\xc3\xa4 h\xc3\xa4n oli seuransa k\xc3\xa4rkinimi nelj\xc3\xa4ll\xc3\xa4 kaudella ja sy\xc3\xb6tt\xc3\xb6p\xc3\xb6rsiss\xc3\xa4 yhdeks\xc3\xa4ll\xc3\xa4 kaudella (1977\xe2\x80\x931978 jaettu k\xc3\xa4rkisija Ren\xc3\xa9 Robertin kanssa ja 1984\xe2\x80\x931985 Phil Housleyn kanssa). _NEWLINE_Kaudesta 1971\xe2\x80\x931972 kauden 1978\xe2\x80\x931979 loppuun asti Perreault muodosti Rick Martinin ja Ren\xc3\xa9 Robertin kanssa yhden NHL-historian tunnetuimmista hy\xc3\xb6kk\xc3\xa4ysketjuista, ketjun The French Connection, jonka nimi viittaa kolmikon kanadanranskalaisuuteen. Ketju hajosi 1970-luvun lopulla Ren\xc3\xa9 Robertin siirrytty\xc3\xa4 Colorado Rockiesiin.         _NEWLINE_NHL:n t\xc3\xa4hdist\xc3\xb6ottelussa Perreault pelasi kuutena vuonna, 1971, 1972, 1977, 1978, 1980 ja 1984, ja liigan toiseen t\xc3\xa4hdist\xc3\xb6kent\xc3\xa4lliseen h\xc3\xa4net valittiin kahdesti, vuosina 1976 ja 1977. Stanley Cupin loppuotteluissa h\xc3\xa4n p\xc3\xa4\xc3\xa4si pelaamaan kerran, vuonna 1975, jolloin Philadelphia Flyers vei mestaruuden voitoin 4\xe2\x80\x932. Perreualt oli kev\xc3\xa4\xc3\xa4n 1975 pudotuspeleiss\xc3\xa4 15:ll\xc3\xa4 tehopisteell\xc3\xa4\xc3\xa4n seuransa paras pistemies yhdess\xc3\xa4 Rick Martinin kanssa. Perreault lopetti pelaajauransa marraskuussa 1986, kesken kauden 1986\xe2\x80\x931987, kuudentoista Sabres-vuoden j\xc3\xa4lkeen, joista viisi viimeist\xc3\xa4 h\xc3\xa4n toimi seuran kapteenina. Vuonna 1990 h\xc3\xa4net valittiin Hockey Hall of Fameen ja samana vuonna Buffalo Sabres j\xc3\xa4\xc3\xa4dytti h\xc3\xa4nen pelinumeronsa 11. _NEWLINE_Gilbert Perreault pelasi NHL-urallaan 1191 runkosarjaottelua, joissa h\xc3\xa4n teki 512 maalia ja 814 sy\xc3\xb6tt\xc3\xb6pistett\xc3\xa4, yhteens\xc3\xa4 1326 tehopistett\xc3\xa4. Pudotuspeliotteluja h\xc3\xa4nelle kertyi 90, joissa h\xc3\xa4n teki yhteens\xc3\xa4 103 tehopistett\xc3\xa4, 33 maalia ja 70 sy\xc3\xb6tt\xc3\xb6pistett\xc3\xa4. Perreault edusti maataan Kanada-cupissa kahdesti, vuosina 1976 ja 1981. Vuoden 1976 turnauksen Kanada voitti ja vuonna 1981 maa sijoittui toiseksi Neuvostoliiton j\xc3\xa4lkeen. Lis\xc3\xa4ksi h\xc3\xa4n edusti Kanadaa vuoden 1972 Neuvostoliittoa vastaan pelatussa Summit Series -ottelusarjassa ja NHL:\xc3\xa4\xc3\xa4 vuoden 1979 samaa maata vastaan pelatussa Challenge Cup -ottelusarjassa.'